EÜS-Vironia karikavõistlused jalgpallis

EÜS-Vironia karikavõistlus jalgpallis on 1931. aastast peetav jalgpallivõistlus, mida mängitakse kord aastas üliõpilasorganisatsioonide Eesti Üliõpilaste Selts (EÜS) ning korp! Vironia vahel. Võistluse võitja saab rändauhinnana endale Eesti vanima siiamaani kasutusel oleva jalgpallikarika. Esimene jalgpallimatš EÜS-i ning Vironia vahel võttis aset 1926. aasta 10. oktoobril Tartus Raadi väljakul. Paarisaja pealtvaatajaga jalgpallikohtumine oli esimene kahe üliõpilasmeeskonna vaheline kohtumine Eestis. Tegemist oli ühekordse sõprusmatšiga, mille puhul karika nimel veel ei mängitud. Vironia võitis kohtumise skooriga 6-0, lüües mõlemal poolajal kolm väravat. Vironia mängis sel kohtumisel pahupidi pööratud Tallinna Kalevi vormides, mille oli kohale toonud spordiklubi liige ning vironus Leo Ostrat. Matšil mängis Vironia ridades ka hilisem Eesti Akadeemilise Spordiklubi juht ning 1924. aastal Pariisi olümpiamängudel osalenud Eugen Uuemaa. Järgmine kahe organisatsiooni vaheline kohtumine toimus 1931. aasta 4. oktoobril. Seekord mängiti juba karika nimel, mille olid võistluse jaoks välja pannud mõlema organisatsiooni vilistlaskogud ning Eesti Akadeemiline Spordiklubi. Karika võistlusele soetamisel otsustati, et see jääb jäädavalt selle organisatsiooni kätte, kes esimest korda võistluse kolm korda järjest või viis korda kokku võidab. Mängu oli vaatama tulnud üle saja inimese ning kohtunikuks oli selleks hetkeks 16 koondisemängu teinud ning hilisem Vironia liige Johannes Brenner. Vironia võitis esimese poolaja, lüües ainsa värava, kuid teisel poolaja lõi EÜS kolm väravat vastu ning seega võitis esimese karika nimel mängitud jalgpallimatši skooriga 3-1. Karika andis võidukale seltsi meeskonnale üle Eesti Akadeemilise spordiklubi juht dr. E. Treiberg. Kolmel järgmisel aastal toimus võistlus samuti rändkarika peale. 1932. aastal võidutses EÜS Tamme staadionil 2. oktoobril toimunud matšil skooriga 1-0. 1933. aastal võitis karikamängu esimest korda Vironia, võttes suureskoorilise 4-1 võidu, mille käigus Vironia liige Georg Koort lõi ka võistlussarja esimese kübaratriki. Tegemist oli ka esimese korraga, kui üht tiimi esindas ka Eesti koondislane, kelleks oli 1931. aastal kohtunikuks olnud Johannes Brenner. 1933. aasta matši kohtunik oli Fraternitas Estica liige Feliks Kull. 1934. aastal võttis võidu jälle EÜS skooriga 1-0. Mäng toimus 7. oktoobril Tamme staadionil. Kohtunikuks oli taas Feliks Kull. Peale EÜS-i võitu otsustasid mõlema organisatsiooni vilistlaskogud koos Eesti Akadeemilise Spordiklubiga uue karika muretseda, kuna EÜS-ile anti kolmanda võidu puhul senine rändkarikas päriseks. Kuna järgmiseks aastaks oli juba plaanis kohtuda aga värskelt loodud akadeemiliste organisatsioonide jalgpalliturniiril, mis hõlmas ka teisi organisatsioone peale EÜS-i ning Vironia, otsustati aga karikavõistlus sellisel kujul peatada ning uut karikat polnud ka seega vaja. 1934. aastaks koosnes varem loodud üliõpilaste jalgpallimeeskond, mis alistas selliseid Eesti tippmeeskondi nagu Tartu palliklubi Olümpia, suures osas EÜS-i ja Vironia jalgpalluritest. 2005. aastal tuli vironus Tanel Sauna mõttele kahe organisatsiooni vaheline võistlus taastada. Peale mõningaid läbirääkimisi kahe organisatsiooni vahel otsustati võistlus taastada kui EÜS-i ja Vironia vaheline karikavõistlus nii, et 1934. aastal EÜS-i kätte jäänud karikas muutuks uuesti võitjale määratud rändkarikaks. Esimene kohtumine toimus 2005. aastal Tartus Hiie staadionil, mille võitis EÜS skooriga 3-0. Mängu järel allkirjastasid Vironia magister paucandi Indrek Mettus ning EÜS-i kehaharjutuste eestseisja Mart Lätte statuudi, mis pidi korraldama omavahelisi kohtumisi ning sellega kaasnevaid tavasid. Peale turniiri taastamist võitis EÜS ka kaks järgnevat mängu, 2006. ja 2007. aastal, mängides EÜS-i maja kõrval asuval Miina Härma Gümnaasiumi staadionil. 2008. aastal tuli samal staadionil esimene võit peale turniiri taasalustamist ka Vironiale. Järgnevad neli aastat võidutses turniiril järjest EÜS, kusjuures vahel toimusid mängud ainsat korda ka Annelinna ja Veeriku staadionitel. 2013. aastal suutis Vironia võidujada lõpetada, suutes nii normaalaja kui lisaaja viimaste minutite väravatega viia mängu penaltiteni, mille käigus löödi sisse järjest 11 penaltilööki, kuniks 12-nda tõrjus Vironia väravavaht Jaan Lašmanov, andes Vironiale võistluse võidu. Järgmised kaks aastat võttis Vironia taas võidu, peegeldades meeskonna tugevat taset (2015. aastal mängis Vironia eest Premium Liiga meeskonna Pärnu Linnameeskond eest 32 liigamängu teinud Joosep Sarapuu ning võideti esmakordselt ka akadeemiliste organisatsioonide jalgpallikarikas) läbi esmakordse tiitlikaitsmise. Ühtlasi oli 2015. aasta viimane kord mängida kitsal Miina Härma Gümnaasiumi kunstmurustaadionil. 2016. aastal otsustati mänguväljaku kvaliteedi tõttu kolida Mart Reiniku kooli kunstmurustaadionile. Vironia meeskond oli just varem võitnud teist korda akadeemiliste organisatsiooni jalgpalliturniiri ning lähenes mängule väga enesekindlalt, kuid seekord viis rändkarika koju EÜS, karistades vironuste lohakust värava ees (Vironia tabas kaks korda posti ning lõi mööda neli üks-ühele olukorda). Järgmisel aastal võttis mäng aset Tamme kunstmurustaadionil ning seekord oli võidukas Vironia, hoolimata väravavahi puudumisest, mistõttu pidi väljakumängija väravas mängima, lubades sisse EÜS-i väravalöögi otse vastasväravavahilt. 2017. aasta turniir on ka siiamaani ainus, mida on kaameraga üles võetud. 2018. aastal toimuma pidanud turniir lükkus omakorda 2019. aasta kevadesse, mistõttu 2019. kalendriaastal toimus kaks EÜS-i ja Vironia vahelist mängu, esimene Mart Reiniku kooli staadionil, teine Tamme kunstmurustaadionil. Mõlemad mängud võitis Vironia. 2020. ja 2021. aasta matšidel võidutses taas Vironia, luues viienda järjestikuse võiduga rekordi järjestikuste võitude osas turniiril. 2022. aastal suutis EÜS selle võitude rea peatada, võttes kindla 2-0 võidu. Tegemist oli esimese korraga, kui üks meeskond ei suutnud väravat lüüa, 12 aasta jooksul. 2023. aastal läks ülimalt tasavägine ning pingeline võistlus taaskord penaltitele, kui normaalaeg lõppes skooriga 2-2 ning lisaaeg skooril 3-3. Penaltitel osutus võidukaks Vironia, kelle väravavaht Ilmar Tammisto lõi sisse ka otsustava penalti. 1931. aastaks kahe organisatsiooni vilistlaskogude poolt välja pandud hõbedane rändkarikas on vanim siiamaani kasutusel olev jalgpallikarikas Eestis ning samas ka üks vanimaid kasutatavaid spordikarikaid. Peale viimast, 2023. aasta võistlust, asub karikas korp! Vironia valduses. 1934. aastal anti karikas jäädavalt Eesti Üliõpilaste Seltsi kätte, kuna EÜS oli karikavõistluse võitnud kolm korda ning edaspidi pidid meeskonnad omavahel kohtuma akadeemiliste organisatsioonide jalgpallivõistlusel. 1940. aastatel okupatsiooni tõttu selle ürituse traditsioon aga katkes. 2005. aastal otsustati taastada EÜS-i ja Vironia vaheline turniir algse, 1931. aastal esimest korda kasutusele võetud karikaga. Seisuga 2024. aasta suvi. Käesolev statistika ei võta arvesse 1926. aastal toimunud sõpruskohtumist, mis oli karikavõistluse eelkäijaks. Penaltiseerias löödud väravaid statistika ei arvesta, kuid penaltiseeria võitja loeb võistluse võitjana. Enim võite: Eesti Üliõpilaste Selts (12) Enim väravaid: Vironia (66) Enim väravaid (individuaalne): Ats Aasmaa (Vironia, 15) Enim kasutatud staadion: Miina Härma Gümnaasiumi staadion (8), Tamme staadion (8) Enim järjestikuseid võite: Vironia (2017-2021, 5 võitu) Vähem sisselastud väravaid: Vironia (52) Väravate vahe: Vironia 66-52 EÜS (+14) Enim nullimänge kaitses: EÜS (6) Karron, Kristjan (juuli 2017). "Üliõpilased olid agarad vutitagujad". Jalka (7): 38-40 – cit. via DIGAR. "E.Ü.S. - "Vironia"". Postimees. 11. oktoober 1926. Lk 1. "Sportlaste sünnipäevad". Eesti Spordileht. 8. juuli 1926. Lk 6. Kivi, T. (15. oktoober 1926). "Vironia pooltosinat EÜS-ile". Eesti Spordileht. Lk 6. Karron, Kristjan (2019). Vironia spordiajalugu 2019. Tartu ; Tallinn: Vironia. "EÜS ja "Vironia" kohtavad jalgpallis". Postimees. 2. oktoober 1931. Lk 5. "EÜS võitis Vironiat 3:1". Postimees. 6. oktoober 1931. Lk 3. "E.Ü.S. võitis Vironia 3:1". Päewaleht. 6. oktoober 1931. Lk 4. "E.Ü.S. - Vironia 3:1". Eesti Spordileht. 13. oktoober 1931. Lk 6. "Postimees (1886-1946) 30 september 1932 — DIGAR Eesti artiklid". dea.digar.ee. Vaadatud 21. augustil 2024. "Postimees (1886-1946) 2 oktoober 1932 — DIGAR Eesti artiklid". dea.digar.ee. Vaadatud 21. augustil 2024. "Postimees (1886-1946) 4 oktoober 1932 — DIGAR Eesti artiklid". dea.digar.ee. Vaadatud 21. augustil 2024. "Postimees (1886-1946) 10 oktoober 1933 — DIGAR Eesti artiklid". dea.digar.ee. Vaadatud 21. augustil 2024. "Koit (1933-1934) 9 oktoober 1933 — DIGAR Eesti artiklid". dea.digar.ee. Vaadatud 21. augustil 2024. "Postimees (1886-1946) 3 oktoober 1934 — DIGAR Eesti artiklid". dea.digar.ee. Vaadatud 21. augustil 2024. "Päewaleht 8 oktoober 1934 — DIGAR Eesti artiklid". dea.digar.ee. Vaadatud 21. augustil 2024. "Postimees (1886-1946) 6 oktoober 1934 — DIGAR Eesti artiklid". dea.digar.ee. Vaadatud 21. augustil 2024. "Postimees (1886-1946) 8 oktoober 1934 — DIGAR Eesti artiklid". dea.digar.ee. Vaadatud 21. augustil 2024. "Vaba Sõna : rahvuslik informatsioonileht ilma erakondliku kuuluvuseta 6 oktoober 1934 — DIGAR Eesti artiklid". dea.digar.ee. Vaadatud 21. augustil 2024. "Postimees (1886-1946) 10 mai 1934 — DIGAR Eesti artiklid". dea.digar.ee. Vaadatud 21. augustil 2024. "Võistkond". jalgpall.ee. Vaadatud 22. augustil 2024. ERR (18. oktoober 2015). "Vironia oli 84-aastase traditsiooniga vutimatšil taas EÜS-ist parem". ERR. Vaadatud 22. augustil 2024. Karron, Kristjan (14. jaanuar 2018). "Vironia Jalka 2017/II". Youtube. Vaadatud 22. august 2024. "Korp! Vironia Facebooki leht". Facebook. 28. aprill 2019. Vaadatud 22. augustil 2024. "Korp! Vironia Facebooki leht". Facebook. 16. oktoober 2019. Vaadatud 22. augustil 2024. "Instagram". www.instagram.com. Vaadatud 22. augustil 2024. "Instagram". www.instagram.com. Vaadatud 22. augustil 2024. "Facebook". www.facebook.com. Vaadatud 22. augustil 2024. "„Kohtunik, saada see kiilakas platsilt ära!" ehk Tartus mängiti taaskord välja Eesti vanim jalgpallikarikas". www.ohtuleht.ee. Vaadatud 22. augustil 2024. "Facebook". www.facebook.com. Vaadatud 22. augustil 2024. "Facebook". www.facebook.com. Vaadatud 22. augustil 2024. "Korp! Vironia Facebooki leht". Facebook. 4. november 2017. Vaadatud 22. august 2024. Tegemist oli edasi lükkunud 2018. aasta võistlusega. "Instagram". www.instagram.com. Vaadatud 22. augustil 2024. Eesti Üliõpilaste Selts (1. november 2023). "Eelmine nädalavahetus möödus Eesti Üliõpilaste Seltsis jalgpalli lainel". www.instagram.com. Vaadatud 22. augustil 2024. Nii peastaadion kui kunstmurustaadion.